## SESELEH WANGUN INTRINSIK LAN BASITA PARIBASA RING PUPULAN SATUA BAWAK KACUNDUK RING BESAKIH PIKARDIN I GUSTI GEDE DJELANTIK SANTHA
Ni Md. Utari Rahayu 1 , I. A. Pt. Purnami 1 , I Kt. Paramarta 2
Jurusan Pendidikan Bahasa Bali Universitas Pendidikan Ganesha Singaraja, Indonesia
e-mail: {rahayu66@rocketmail.com, dayupurnamiku@yahoo.co.id, ketutgembel@yahoo.co.id}@undiksha.ac.id

## Kuub
Tetilik puniki matatujon nelatarang indik: (1) wangun intrinsik , lan (2) basita paribasa sane wenten ring pupulan satua bawak Kacunduk ring Besakih pikardin I Gusti Gede Djelantik Santha.  Jejering  tetilik  inggih  punika  pupulan  satua  bawak  Kacunduk  ring  Besakih pikardin I Gusti Gede Djelantik Santha. Panandang tetilik inggih punika wangun intrinsik lan basita paribasa. Tetilikan puniki ngranjing ring tetilikan deskriptif kualitatif . Kramaning mupulang data ring  tetilikan  puniki  nganggen  kramaning  dokumentasi  lan  nganggen piranti  kartu data . Data tureksa  sane  kaanggen:  (1)  nyelehin data, (2)  nelatarang data, lan (3)  pamicutet.  Pikolih  tetilik  pupulan  satua  bawak  Kacunduk  ring  Besakih  pikardin  I Gusti  Gede  Djelantik  Santha,  sakadi:  (1)  wangun intrinsik wenten  pitu,  sakadi:  unteng, lelintihan,  pragina,  rerawatan,  genah  linggih  sang  pengawi,  paribasa  lan  piteket.  (2) basita paribasa kapolihang 9 soroh sakadi: bebladbadan, rawos ngempelin, sesawangan, sesimbing, sesenggakan, sesonggan, wewangsalan, tetingkesan, lan sesawen.
Kruna jejaton : Basita paribasa, Satua bawak, Wangun intrinsik
Abstrak
Penelitian  ini  bertujuan  untuk  menjelaskan:  (1)  unsur  intrinsik,  dan  (2)  basita  paribasa dalam  kumpulan  cerpen  Kacunduk  ring  Besakih  karya  I  Gusti  Gede  Djelantik  Santha. Subjek  penelitian  adalah  kumpulan  cerpen  Kacunduk  ring  Besakih  karya  I  Gusti  Gede Djelantik  Santha.  Objek  penelitian  adalah  unsur  intrinsik  dan  basita  paribasa.  Penelitian ini  masuk  ke  dalam  penelitian  deskriptif  kualitatif.  Metode  pengumpulan  data  dalam penelitian ini menggunakan metode dokumentasi serta menggunakan sarana kartu data. Analisis  data  yang  digunakan:  (1)  identifikasi  data,  (2)  menyajikan  data,  dan  (3) kesimpulan. Hasil penelitian kumpulan cerpen Kacunduk ring Besakih karya I Gusti Gede Djelantik Santha, antara lain: (1) unsur intrinsik ada tujuh, seperti: tema, alur, penokohan, latar,  sudut  pandang,  gaya  bahasa  dan  amanat,  (2)  basita  paribasa  ditemukan  9  jenis, seperti:  bebladbadan,  rawos  ngempelin,  sesawangan,  sesimbing,  sesenggakan, sesonggan, wewangsalan, tetingkesan, dan sesawen.
Kata kunci :  Basita Paribasa, Cerpen, Unsur Intrinsik

## Abstract
This study aims to explain: (1) intrinsic elements, and (2) basita paribasa in a collection of short  stories  Kacunduk  ring  Besakih  by  I  Gusti  Gede  Djelantik  Santha. The  subject  is  a collection of short stories  Kacunduk ring  Besakih by  I Gusti Gede  Djelantik Santha. The object  is  intrinsic  element  and  basita  paribasa.  This  research  goes  into  qualitative descriptive  research.  Methods  of  data  collection  in  this  study  using  the  method  of documentation  and  using  the  means  of  data  cards.  Analysis  of  data  used:  (1) identification  of data, (2) present data, and (3) conclusion. The result  of the study  of the cluster  of  Kacunduk  ring  Besakih  by  I  Gusti  Gede  Djelantik  Santha,  among  others:  (1) intrinsic elements there are seven, such as: theme, plot, character, background, point of view,  style  and  mandate,  (2)  basita  paribasa  found  9  Types,  such  as:  bebladbadan, rawos  ngempelin,  sesawangan,  sesimbing,  sesenggakan,  sesonggan,  wewangsalan, tetingkesan, and sesawen.
Keywords : Basita Paribasa, Intrinsic Element, Short story

## PURWAKA
Kasusastraan inggih punika  kria sastra  sane  kakawi  olih  para  sujana  sane madaging  kawentenan-kawentenan  ring sajeroning  kauripan  tur  kasurat  nganggen basa  pinaka  sarana  anggen  nelatarang. Manut  Gautama  (2007:  2)  Kesusastraan inggih punika makesamian kaweruhan sane madasar  antuk  pikenoh  sane  prasida kasinahang  antuk  tulisan  sane  becik  tur ngalangunin. Kasusastraan manut aabnyane  wenten  kabaos  kasusastraan Bali  purwa  lan  kasusastraan  Bali  anyar. Sane  kabaos  kesusastraan  Bali  purwa inggih  punika  kasusastraan  sane  sampun wenten  saking  pinih  rihin  ring  Bali.  Sane kabaos  kasusastraan  Bali  anyar  inggih punika  kria  sastra  sane  sampun  nglimbak lan wangunnyane pateh sakadi kasusastraan  Indonesia.  Wangun  utawi wentuk lan daging kesusastraan Bali anyar makeh  polih  iusan  saking  kesusastraan Indonesia  lan  kasusastraan barat utawi asing .  Kasusastraan  Bali  anyar  punika  kria sastra  sane  kawentenannyane  ritatkala krama Bali sampun keni modernisasi .
Kasusastraan  Bali  anyar  sampun kakawitin  saking  warsa  1931  mawentuk novel sane  kawijilang  olih  Balai  Pustaka sane  mamurda  Nemoe  Karma  pikardin  I Wayan  Gobiah.  Nanging  Putra  (2010:  15) maosang  sadurung  medalnyane novel Nemoe Karma, ring warsa 1910-an sampun medal kria sastra Bali anyar marupa cerpen
sane  kakawi  olih  I  Made  Pasek  lan  Mas Nitisastro.  Raris cerpen sane  kakawi  olih  I Made  Pasek  miwah  Mas  Nitisastro  inucap kamanggehang  pinaka  wit  ring  panglimbak sastra Bali anyar.  Kasusastraan Bali anyar punika  wenten  petang  pahan  minakadi puisi,  satua  bawak,  drama  miwah novel . Silih  tunggil  kria  sastra  sane  jagi  katilikin olih  panilik  inggih  punika  satua  bawak (cerpen).
Satua  bawak  inggih  punika  silih tunggil kria sastra sane ngranjing ring prosa Bali anyar.  Satua  bawak  inggih  punika sasorohan prosa Bali anyar sane wangunnyane  alit  taler  yening  saihang tekening novel utawi roman ,  satua  bawak (cerpen) puniki  caritanyane  pinih  bawak (Tarigan, 1984: 164). Sakadi wastannyane, satua  bawak  punika  wantah  carita  sane bawak.  Satua  bawak  inggih  punika  silih sinunggil kria  sastra  sane  madaging kirang langkung  mawit  saking  500  kruna  nyantos 10.000  kruna.  Satua  bawak  kawangun antuk  kalih  wangun  inggih  punika  wangun intrinsik lan wangun ekstrinsik .
Wangun intrinsik kaanggen  natasang lan  nlatarang  kawigunan  ring  sajeroning paiketan unsur  fiksi sane  nguningayang indik  daging  kria  sastra.  Wangun intrinsik prasida ngawinang sang pangwacen dangan  ngaresepang  sapulah-palih  daging carita  satua  bawak.  Saduaning  wangun intrinsik punika  sane  ngwangun  kria  sastra
mawit  saking  jero  utawi  tengah.  Wangun intrinsik ring satua bawak minakadi (unteng, lelintihan  carita,  pragina,  rerawatan,  genah linggih sang pangawi, paribasa lan piteket). Lelintihan  punika  prasida  kaanggen  dasar olih  panilik  ri  kala  nyelehin  daging-daging satua bawak sane jagi katilikin. Punika taler wangun ekstrinsik inggih  punika  samian wangun  sane  ngwangun  kria  sastra  ring jaba  utawi  ring  sisi  kria  sastra  minakadi para pangwacen, embasnyane sang pangawi, pengalaman urip  pangawi,  kulit buku,  tebel  buku,  nanging  prasida  ngiusin kria sastranyane.
Kria  sastra  anyar  utamanyane  satua bawak  ketah  pastika  katelatarang  lan kasobyahang  nganggen  basa  mangda kadadosang  carita  lan  prasida karesepang. Warsito  (2012:  73)  maosang  basa  pinaka piranti  mabebaosan  miwah  piranti  anggen nyihnayang  rasa  taler  pikayunan,  sane prasida kasobiahang antuk sasuratan, lisan , miwah  pisarat.  Lianan  tekening  basa sadina-dina  sane  dangan  karesepang,  kria sastra  utamannyane  satua  bawak  taler madaging  panglengut  basa.  Kawentenan basa-basa  sane  lengut  punika  pastika mapaiketan  sareng  paribasa.  Paribasa  ring sajeroning basa Bali kabaos basita paribasa.  Tinggen  (1988:  7)  maosang, basita  paribasa  pinaka  sinalih  tunggil wangun  kebudayaan  Bali,  sane  madaging guna  sarat  luhur  taler  madue  iusan  ring dasar  kauripan  parajana,  sane  nganggen basita  paribasa  ri  tatkala  mabebaosan. Taler  Simpen  (1980:  5)  maosang,  basita paribasa pinaka basa rinengga sane dados rerasmen  wiadin  panglengut  basa,  rikala mababaosan  kalih  magegonjakan  anggen pasimakraman.
Makudang-kudang para sujana madue  panampen  sane  malianan  indik soroh-soroh  basita  paribasa.  Silih  sinunggil panampen  sane  jagi  kaanggen  dasar tatepasan olih panilik inggih punika panampen  saking  Tinggen  (1988:  6) nyorohang  basita  paribasa  antuk  telulas soroh inggih punika cecimpedan, bladbadan,  rawos  ngempelin,  sesawangan, sesimbing, sloka, sesenggakan, sesonggan, sesapaan, wewangsalan, peparikan, tetingkesan lan sesawen. Kawentenan  basita  paribasa  ring  aab sakadi  mangkin  kapanggih  ring  paplajahan
bahasa Bali ring sekolah-sekolah. Kawentenan  ring  paplajahan  bahasa  Bali punika  basita  paribasa  wantah  kapanggih nganggen  wentuk-wentuk  lengkara  sane kadadosang  imba  ring  buku  teks  para sisiane.  Imba-imba lengkara punika pastika meweh  karesepang  olih  sisia-sisiane  sane ngwacen mawinan imba-imba punika wantah  mawentuk  lengkara  kemanten. Sang sane ngwacen pastika nenten uning ri kala  napi  iraga  nganggen  basita  paribasa punika ring sajeroning mabebaosan sadina- dina.  Kawentenan  basita-paribasa  pastika dangan  karesepang  yening  wentuknyane nenten marupa lengkara kemanten nanging kaadungang  ring  sajeroning  bebaosan. Bebaosan-bebaosan sane madaging basita paribasa  makeh  kacingak  ring  sajeroning kria sastra.
Kawentenan  basita  paribasa  ring  kria sastra makeh kawentenannyane sakadi ring naskah drama, novel, puisi lan satua bawak sane kasinahang saking bebaosan- bebaosan  pragina  ring  carita.  Nanging, yening selehin malih kari arang kapanggihin basita  paribasa  ring  sajeroning  satua bawak.  Mawinan  kadi  asapunika  panilik pacang  nilikin  silih  tunggil  buku  pupulan satua bawak pikardin I Gusti Gede Djelantik Santha  sane  mamurda  "Kacunduk  ring Besakih".  Pupulan  satua  bawak  sane mamurda  Kacunduk  ring  Besakih  puniki madaging  15  murda  satua  bawak.  Saking 15  murda  satua  bawak  punika,  panilik ngambil  5  murda  satua  bawak  luire  Alpaka Nilar  Sentana,  Jatu  Karma,  Kehkeh  Siap, Nyelsel Raga, lan Pager Neda Tetanduran. Panilik  wantah  nilikin  murda-murda  punika mawinan  saking  limolas  murda  wantah lalima  sane  makeh  madaging  basita paribasa.  Antuk  punika  panilik  pacang nglaksanayang  tetilikan  sane  mamurda, "Seseleh  Wangun Intrinsik lan  Basita Paribasa  ring  Pupulan  Satua  Bawak Kacunduk  ring  Besakih  Pikardin  I  Gusti Gede Djelantik Santha".
Bantang  pikobet  tetilik:  (1)  sapunapi wangun intrinsik sane  wenten  ring  Pupulan Satua  Bawak  Kacunduk  ring  Besakih pikardin I Gusti Gede Djelantik Santha?, (2) sapunapi kawentenan basita paribasa sane wenten ring Pupulan Satua Bawak Kacunduk  ring  Besakih  pikardin  I  Gusti Gede Djelantik Santha?
Tejujon  tetilik:  (1)  mangda  prasida nelatarang  wangun intrinsik sane  wenten ring  Pupulan  Satua  Bawak  Kacunduk  ring Besakih  pikardin  I  Gusti  Gede  Djelantik Santha,  (2)  mangda  prasida  nelatarang kawentenan  basita  paribasa  sane  wenten ring  Pupulan  Satua  Bawak  Kacunduk  ring Besakih  pikardin  I  Gusti  Gede  Djelantik Santha.
Kawigunan  pamucuk  sane  prasida kapolihang mawiguna kanggen nglimbakang widya pangweruhan sastra lan basa.  Kaaptiang  mangda  tetilikan  puniki prasida nglimbakang dasar tetimbang ngenenin  indik  wangun intrinsik lan  basita paribasa  ring  satua  bawak  mabasa  Bali sumangdene prasida sayan-sayan nglimbak.  Kawigunan  panglimbak sane kapolihang:  (1)  majeng  ring  mahasisia, mangda  prasida  kanggen  pratiwimba  lan sesuluh  yening  jagi  ngamargiang  tetilikan asoroh  sane  mapaiketan  ring  tetilikan puniki,  (2)  majeng  ring  para  jana,  mangda tetilikan  puniki  prasida  dados  sesuluh  ring kauripan majalaran antuk ngresepin pabesen  utawi  tetuek  sane  wenten  ring pupulan  satua  bawak  Kacunduk  ring Besakih,  (3)  majeng  ring  pangwacen, mangda  prasida  ngicen  pangresep  ajah- ajahan/pangweruhan  indik  wangun intrinsik lan  basita  paribasa  ring  pupulan  satua bawak  Kacunduk  ring  Besakih,  (4)  majeng ring  panilik,  prasida  kaanggen  pengalaman sapunapi  indik  sapulah-palih  nureksain utawi nyelehin wangun intrinsik lan kawentenan  basita  paribasa  taler  soroh- sorohnyane sane wenten ring kria sastra.
Arikunto (2005: 39) maosang, kawentenan  sepat  siku-siku  dahat  mabuat pisan  saduaning  prasida  ngicenin  pamargi lan ngwantu panilik muputang tetilikannyane. Sepat siku-siku puniki ngicenin gambaran/gaguwet indik teori-teori sane  jagi  kaanggen  dasar  ri  kalaning ngamargiang tetilikan. Sepat siku-siku sane kawedarang  mangdane  madue  paiketan sareng  dadalan  pikobet  sane  sampun kakaryanin . Sepat siku-siku sane kaanggen, sakadi:  (1)  kasusastraan  Bali,  (2)  satua Bawak,  (3)  wangun  Kria  Sastra  lan,  (4) basita Paribasa .
Kasusastraan  inggih  punika  pikolih saking hredaya sang pangawi sane
kametuang  antuk  basa.  Kasusastraan mawit saking basa Sansekerta sane linggan ipun  'sastra'.  Kruna  sastra  mawit  saking kruna  'sas'  miwah  'tra'.  'Sas'  maartos kaweruhan,  'tra'  maartos  piranti  sane kaanggen. Dadosnyane kasusastraan inggih  punika    kaweruhan  sane  becik  sane metu  saking  manah  pikayun  para  pangawi ring Bali sane dados piranti sasuratannyane antuk aksara Bali miwah aksara latin. Merta dkk.  (2002:  69)  maosang  “kasusastraan inggih  punika  palaning  reriptan  sang kawiswara  malarapan  antuk  pawisik/wahyu sane  kaiket  antuk  basa  lan  aksara  sane lengut”.
Suroto  (1989:  3)  maosang  satua bawak  inggih  punika  silih  sinunggil  karya sastra  sane  marupa  gancaran,  inggih punika  “kria  sastra  sane  nelatarang  indik pikobet sane mapalet-paletan. Satua bawak inggih  punika  kakawian  gancaran  sane madaging carita kauripan manusa majalaran antuk pragina ring jeroning carita punika. Putera (2006: 6) maosang watesan satu  bawak  inggih  punika,  akeh  kruna  500 nyaantos  10.000  kruna  utawi  2  nyantos  25 kaca.
Soang-soang  wangun  kria  sastra pastika  madue  wangun  sane  maendahan. Wangun  ring  sajeroning  kria  sastra  pinih mautama pisan krana wangun puniki pinaka dasar kaanggen ri kala makarya kria sastra minakadi satua bawak. Wangun kria sastra inggih  punika  paiketan  ring  makasamian pah-pahan  kria  sastra  sane  mawentuk makudang-kudang  wangun sane  kasusun kadadosang  siki  tur  ngamedalang  sikian unteng sane prasida ngawetuang pangarsa ring  sang  sane  ngwacen.  Kria  sastra minakadi satua bawak nyaritayang pidabdab  ring  para  jana  sane  kasinahang nganggen  kruna-kruna  mangda  dados sikian lengkara sane becik tur ngulangunin. Manut  Wellek  &  Warren  (ring  Karmini, 2011:  14)  akeh  sane  kabaosang  indik kritikus ri  kala  nilikin  indik  kria  sastra, minakadi wangun intrinsik lan ekstrinsik . Wangun intrinsik inggih punika wangun  utawi  srana  sane  ngwangun  kria sastra ring tengahing kria sastra,  minakadi: (1)  unteng,  (2) lelintihan carita, (3) pragina, (4)  rerawatan,  (5)  genah  linggih  sang pangawi,  (6)  paribasa  ,  lan  (7)  piteket. Wangun intrinsik prasida  ngawinang  sang
pangwacen  dangan  ngaresepang  sapulah- palih daging carita satua bawak. Saduaning wangun intrinsik punika  sane  ngwangun kria sastra mawit saking jero utawi tengah.
Wangun ekstrinsik inggih  punika wangun  sane  nenten  prasida  kacingak ring tengahing  carita.  Nanging  mapaiketan sareng  carita  miwah  prasida  ngicenin pangweruh  ring  sajeroning  carita  miwah prasida ngicenin pangweruh ring sajeroning carita.  Sane  ngeranjing  ring  sajeroning wangun ekstrinsik sakadi minakadi kasenengan para pangwacen, embasnyane sang  pangawi, pengalaman urip  pangawi, kulit  buku,  lan  tebel  buku.  Yadiastun wangun ekstrinsik wantah  ngwangun  kria sastra  saking  jaba  utawi  sisi  nanging, prasida ngiusin kria sastra punika taler tata wangun  puniki  mapaiketan  sareng  wangun sane siosan.
Para sujana madue panampen soang-soang  indik  basita  paribasa  punika. Simpen (1980: 5) maosang basita paribasa inggih  punika  basa  rinengga,  punika  dados rerasmen  basa  wiadin  panglengut  basa,  ri kala  mabebaosan  kalih  magegonjakan, anggen pasimakrama. Taler manut Tinggen (1988:  7)  basita  paribasa  pinaka  sinalih tunggil  wangun  kebudayaan  Bali,  sane madaging guna sarat- guna sarat luhur taler masue iusan saking dasar kauripan parajana, sane nganggen basita paribasa ri tatkala mabebaosan.
Manut  saking  panampen  ring  ajeng, nenten  ja  banget  matiosan.  Dadosnyane prasida  kacutetang  basita  paribasa  inggih punika  rerasmen  basa  sane  kaanggen magegonjakan miwah ngamedalang pikayunan  antuk  nyaihang  kahanan  lan laksanan  jadma  sareng  piranti,  beburon, tetanduran  miwah  palemahan  sakewanten samian  punika  madaging  guna  sarat  sane kaanggen sesuluh ngamargiang kahuripan.
Soroh-soroh  basita  paribasa  manut  I Nengah  Tinggen  kasorohang  dados  telulas soroh sakadi: (1) cecimpedan, (2) bebladbadan,  (3)  raos  ngempelin,  (4) sesawangan,  (5)  sesimbing,  (6)  sloka,  (7) sesenggakan,  (8)  sesonggan,  (9)  sesapan, (10)  wewangsalan,  (11)  peparikan,  (12) tetingkesan, miwah (13) sesawen.

## KRAMANING TETILIK
Tetilik  puniki  ngangge  tetilik deskriptif kualitatif . Tetilik deskriptif kualitatif nganggen  lan  ngandelang data sane marupa non verbal (tertulis). Wenten lelima papalih paridabdab kramaning tetilik sakadi: (1)  palihan tetilik, palihan tetilik mapaiketan ri  kala  nglaksanayang  tetilik.  Palihan  tetilik maka dasar kanggen sadurung nglaksanayang  tetilik.  Palihan  tetilik  inggih punika strategi ring  sajeroning  ngatur  tetilik mangda  penilik  prasida  ngamolihang data sane patut lan sane manut ring karakteristik variabel lan  tetujon  tetilik;  (2)  jejering  lan panandang  tetilik,  jejering  tetilik  puniki pupulan  satua  bawak  Kacunduk  ring Besakih  pikardin  I  Gusti  Gede  Djelantik Santha,  panandang  tetilik  wangun intrinsik lan  basita  paribasa;  (3)  mupulang data, mupulang data, mupulang data pidabdab sane  nyinahang  sapunapi data kapolihang. Tetilik kualitatif molihang data marupa kruna/lengkara. Kramaning kanggen mupulang data inggih  punika  kramaning dokumentasi santukan data pupulan satua bawak  basa  Bali  marupa  sesuratan (buku) ; (4)  piranti  tetilik,  piranti  sane  kanggen mupulang data inggih  punika kartu  data. Kartu  data kanggen  nyurat  pikolih  wangun intrinsik lan  basita  paribasa;  (5) data tureksa,  pidabdab  sane  kalaksanayang sajeroning data tureksa  sakadi ngatur, nyusun , nagingin kode ,  lan  nlatarang data.
Data sane  kapolihang  punika  kaubah miwah  katlatarang  antuk  lengkara  utawi kadadosang bahbahan lengkara-lengkara.

## PIKOLIH LAN TETEPASAN
Pikolih  tetilik  puniki  klaksanayang antuk  kramaning  tetilik  sane  marupa kramaning dokumentasi . Pikolih ring kramaning dokumentasi ring tetilikan  puniki inggih punika marupa pupulan satua bawak sane  mamurda  Kacunduk  ring  Besakih pikardin I Gusti Gede Djelantik Santha.
Pupulan  satua  bawak  Kacunduk  ring Besakih  madaging  15  murda  satua  bawak, nanging  panilik  wantah  nilikin  5  murda satua bawak minakadi Alpaka Nilar Sentana, Jatu Karma, Kehkeh Siap, Nyelsel Raga  lan  Pager  Neda  Tetanduran.  Pikolih lan  tetepasan  tetilik  wangun intrinsik sajeroning  pupulan  satua  bawak  Kacunduk ring Besakih pikardin I Gusti Gede Djelantik Santha katlatarang ring sor puniki.
Satua bawak kapertama sane katilikin  inggih  punika  mamurda  Alpaka Nilar Sentana. Satua bawak puniki sasampunne katilikin ngamolihang 7 wangun intrinsik sane  jangkep.  Unteng saking satua bawak sane mamurda Alpaka Nilar  Sentana  puniki  inggih  punika  alpaka, lelintihan caritanyane nganggen lelintintihan maju. Satua  bawak  sane  mamurda  Alpaka Nilar  Sentana  puniki  madue  tiga  soroh pragina  inggih  punika  pragina  dharma, pragina  adharma  lan  pragina  pewantu. Kawentenan  pragina  dharma  ring  satua bawak  puniki  wenten  patpat  inggih  punika Gusti  Ayu  Cakrawati,  Ajinne  Gusti  Ayu Cakrawati,  Pan  Arya  lan  Luh  Aryani. Selanturnyane  pragina  adharma  ring  satua bawak  puniki  inggih  punika  Ngurah  Arya taler  pragina  pewantu  ring  satua  bawak puniki  inggih  punika  Ibunne  Gusti  Ayu Cakrawati.  Satua  bawak  puniki  madaging tigang  soroh  rerawatan  inggih  punika rerawatan genah, galah lan kahanan.
Sasampunne  katilikin  satua  bawak puniki  madaging  kalih  rerawatan  kemanten inggih punika rerawatan genah lan rerawatan galah. Wenten makudang- kudang rerawatan genah sane kacaritayang ring satua bawak puniki minakadi ring RSU Mataram, ring gudang obat, Sasak, penambangan  bus,  pelabuhan  Lembar, pelabuhan  Padangbai  lan  jumahne  Pan Arya.  Selanturnyane  rerawatan  galah  sane wenten  ring  satua  bawak  puniki  inggih punika kalih masa, ri kala sore, wengi lan ri kala  semengan.  Genah  linggih  sang pangawi ring satua bawak puniki nglinggihang genah sane kaping tiga. Satua bawak  puniki  makehan  nganggen  basita paribasa  inggih  punika  sesonggan.  Kaping untat  piteket  ring  satua  bawak  puniki mangda  iraga  stata  eling  tekening  guru rupaka nenten alpaka.
Satua  bawak  sane  kaping  kalih inggih  punika  mamurda  Jatu  Karma,  satua bawak  puniki  madue  unteng  tresna  sujati. Lelintihan  carita  saking  satua  bawak  puniki nganggen lelintihan campuran. Sasampunne  satua  bawak  puniki  katilikin, kapolihang  kalih  soroh  pragina  ring  satua bawak puniki inggih punika pragina dharma lan  pragina  pewantu.  Pragina  dharma  ring satua  bawak  puniki  wenten  tiga  inggih punika titiang utawi Putu Widiada, Tan Swie Lian  utawi  Luh  Siulan  lan  Made  Widiary, taler pragina pewantunyane wenten kakeniang  warga  China,  sersan  Mudana, Tang Bing Yang lan Tan Bun Lie.
Kawentenan rerawatan sane wenten ring  cerpen  puniki  wenten  tigang  soroh inggih  punika  rerawatan  genah,  galah  lan kahanan. Wenten makudang-kudang rerawatan genah sane kacaritayang minakadi  ring  Lombok/Sasak,  labuhan  aji, penambangan  Cakranegara,  jumahne  Putu Widiada,  kamar  tamu,  ring  natahe  lan  ring teras.  Rerawatan  galah  ring  satua  bawak puniki  kakeniang  ri  kala  sore,  wengi, semengan,  jam  roras  tengai  lan  ring  sasih kalima,  taler  rerawatan  kahanan  sane kacaritayang  ri  tepengan  sedih  lan  bagia. Genah  linggih  sang  pangawi  ring  satua bawak  Jatu  Karma  puniki  nglinggihang genah  sane  kapertama.  Satua  bawak  Jatu Karma  puniki  makehan  ngangge  paribasa tetingkesan.  Piteket  sane  prasida  kaambil saking  satua  bawak  puniki  inggih  punika  ri kala  iraga  matetulung  mangda  kadasarin antuk tulus  ikhlas sane  sampun  sinah kapungkuran  pastika  kawales  antuk  karma sne becik.
Satua  bawak  sane  kaping  tiga inggih  punika  mamurda  Kehkeh  Siap  sane madue unteng  kharmapala. Lelintihan caritanyane nganggen lelintihan maju . Ring satua  bawak  puniki  taler  madue  tigang soroh  pragina  inggih  punika  pragina dharma,  adharma  lan  pragina  pewantu. Wenten  patpat  pragina  dharma  ring  satua bawak  puniki  inggih  punika  Gusti  Ayu Manik, Gusti Ayu Anggi lan polisi. Selanturnyane  wenten  makudang-kudang pragina  adharma  sane  kacaritayang  ring satua  bawak  puniki  inggih  punika  Gusti Ketut  Gudar/Modar,  Made  Dogolan,  Iwan Saplar,  Made  Jimat  lan  Ketut  Tubuhana. Selanturnyane  pragina  pewantu  ring  satua
bawak puniki inggih punika dagang-dagang ring  Pura  Dalem,  bebotoh,  juru  kembar, saya  kalangan,  Gusti  Ayu  Adhi  lan kurenanne Iwan.
Rerawatan  sane  kacaritayang  ring satua  bawak  puniki  wenten  rerawatan genah inggih punika kasinahang ring batan bingine,  batan  tiyinge,  bet-bet  di  semane, Pura  Dalem,  kantor  polisi,  jumahne  Iwan, jumahne  Gusti  Modar,  di  ampike,  di  paon lan di kamar mandi. Rerawatan galah sane kacaritayang  inggih  punika  ri  kala  selidan, sanja  lan  jam  kutus  peteng.  Rerawatan kahanan  sane  kacaritayang  ring  satua bawak  puniki  ri  tepengan  gedeg  lan  sedih. Genah linggih sang pangawinyane nglinggihang genah sane kaping tiga. Satua bawak  Kehkeh  Siap  puniki  makehan nganggen paribasa soroh sesawen. Piteket sane  prasida  kaambil  ring  satua  bawak Kehkeh  Siap  puniki  inggih  punika  iraga dados jadma yening nampi warisan mangda  eling  tekening  swadharma  dumun nenten  ulap  tekening  warisan  punika  napi malih ngutang-ngutang.
Satua  bawak  sane  kaping  patpat mamurda  Nyelsel  Raga  sane  madue unteng semaya utawi janji. Lelintihan carita ring sajeroning satua bawak puniki nganggen  lelintihan maju. Pragina  sane wenten  ring  satua  bawak  Nyelsel  Raga puniki wenten pragina dharma, adharma lan pewantu.  Pragina  dharmanyane  wenten nemnem  inggih  punika  Wayan  Sudarsana, Luh  Ginanti,  pramugari,  bapanne  Wayan Sudarsana  lan  bapanne  Luh  Ginanti.  Ring sajeroning  pragina  adharma  wenten  kalih inggih punika Made Gayatri lan Gusti Bagus Deko.  Pragina  kaping  untat  inggih  punika pragina  pewantu  inggih  punika  reramane Made  Gayatri,  Putu  Bagiasna,  memene Wayan  Sudarsana,  memene  Luh  Ginanti, ida  padanda,  Bli  Putu  taler  pimpinan  lan pegawe Dinas.
Rerawatan
genah sane kacaritayang  ring  satua  bawak  Nyelsel Raga  puniki  inggih  punika  ring  Kupang, bandara  Kupang,  ring  tengah  pesawat, Bandara  Gusti  Ngurah  Rai,  terminal,  bale dangin lan umahne Luh Ginanti. Rerawatan galah  sane  kacaritayang  inggih  punika galah  limang  masa,  amasa  tengah,  pitung tiban,  aminggu,  jam  12.00,  ri  kala  sore, wengi,  semengan,  atengah  jam,  ibi  sanja
lan  tigang  rahina.  Rerawatan  kahanan  ring satua  bawak  puniki  ri  tepengan  sedih, inguh, galang lan bagia. Genah linggih sang pangawi ring satua bawak puniki nglinggihang  genah  sane  kaping  tiga. Paribasa  sane  kaanggen  ring  satua  bawak Nyelsel  Raga  puniki  makehan  ngangge basita  paribasa  soroh  tetingkesan.  Kaping untat  piteket  sane  prasida  kaambil  ring satua  bawak  sane  mamurda  Nyelsel  Raga puniki  mangda  iraga  dados  jadma  prasida satia tekening semaya utawi janji .
Satua bawak sane kaping untat inggih punika  mamurda  Pager  Neda  Tetanduran sane  madue  unteng  satia  utawi kesetiaan . Lelintihan  carita  sane  kaanggen  ring  satua bawak  puniki  nganggen  lelintihan maju . Ring  sajeroning  pragina  sane  wenten  ring satua  bawak  puniki  kapertama  pragina dharma  kakeniang  antuk  kalih  pragina inggih  punika  Nyoman  Jeladi  lan  adinne Nyoman  Jeladi.  Selanturnyane  pragina adharma taler kakeniang kalih inggih punika Made  Darmini  lan  Bagus  Umbara.  Pragina sane  kaping  untat  inggih  punika  pragina pewantu  sakadi  truna-trunine,  nyama- nyamane  Nyoman  Jeladi  lan  timpal- timpalne Nyoman Jeladi.
Rerawatan  sane  wenten  ring  satua bawak  puniki  wenten  rerawatan  genah minakadi ring Jawi, jumahne Nyoman Jeladi lan ring bale banjar. Selanturnyane rerawatan  galah  inggih  punika  galah  kalih masa  lan  ri  kala  jam  pitu  wengi,  taler rerawatan kahanannyane ri tepengan demen  utawi  seneng  lan  ri  kala  sedih. Genah  linggih  sang  pangawi  ring  satua bawak  Pager  Neda  Tetanduran  puniki nglinggihang  genah  sane  kaping  tiga. Paribasa  sane  makeh kaanggen ring  satua bawak  Pager  Neda  Tetanduran  puniki inggih  punika  sesawangan.  Kaping  untat piteket  sane  prasida  kaambil  ring  satua bawak puniki mangda iraga dados tunangan  kukuh  satia  tekening  janji  lan pasangan  taler  yening  iraga  dados  timpal mangda kukuh satia tekening pasawitran.
Pupulan  satua  bawak  Kacunduk  ring Besakih  madaging  15  murda  satua  bawak, nanging  panilik  wantah  nilikin  5  murda satua bawak minakadi Alpaka Nilar Sentana, Jatu Karma, Kehkeh Siap, Nyelsel Raga  lan  Pager  Neda  Tetanduran.  Pikolih lan tetepasan tetilik basita paribasa
sajeroning  pupulan  satua  bawak  Kacunduk ring Besakih pikardin I Gusti Gede Djelantik Santha katlatarang ring sor puniki.
Saking  soang-soang  murda  satua bawak  sane  katilikin  kapertama  inggih punika  mamurda  Alpaka  Nilar  Sentana ngamolihang  4  soroh  basita  paribasa sakadi: sesonggan kapolihang 5 imba, raos ngempelin kapolihang 1 imba, sesawangan kapolihang 4 imba lan tetingkesan kapolihang 3 imba.
Saking  satua  bawak  sane  kaping kalih mamurda Jatu Karma kapolihang taler 4 soroh basita paribasa sakadi: tetingkesan kapolihang  1  imba,  sesawen  kapolihang  3 imba,  sesonggan  kapolihang  2  imba  lan wewangsalan kapolihang 1 imba.
Satua  bawak  sane  kaping  tiga mamurda  Kehkeh  Siap  kapolihang  6  soroh basita paribasa sakadi: sesawangan kapolihang 2 imba, bebladbadan kapolihang 1 imba, sesonggan kapolihang 5 imba,  sesimbing  kapolihang  4  imba, sesenggakan  kapolihang  2  imba  lan sesawen kapolihang 2 imba.
Satua  bawak  sane  kaping  patpat mamurda  Nyelsel  Raga  sane  ngamolihang 6 soroh basita paribasa sakadi: bebladbadan kapolihang
1 imba, sesawangan kapolihang 3 imba, tetingkesan  kapolihang  4  imba,  sesawen kapolihang 3 imba, wewangsalan kapolihang 1 imba lan sesonggan kapolihang 3 imba.
Satua  bawak  sane  kaping  untat inggih  punika  mamurda  Pager  Neda Tetanduran  sane  ngamolihang  3  soroh basita paribasa sakadi: sesawangan kapolihang 6 imba, bebladbadan 1 imba lan sesonggan kapolihang 3 imba.
Madasar antuk pikolih basita paribasa saking  soang-soang  murda  satua  bawak ring  ajeng  ngamolihang  9  soroh  basita paribasa  saking  13  soroh  basita  paribasa sane kaanggen sepat siku-siku. Akeh imba- imba  basita  paribasa  ring  ajeng  kakeniang antuk  61  imba.  Basita  paribasa  punika sakadi:  bebladbadan  kakeniang  3  imba, raos  ngempelin  kakeniang  siki  imba, sesawangan  kakeniang  15  imba,  patpat imba kakeniang ring sesimbing, sesenggakan kakeniang 2 imba, sesonggan kakeniang 18 imba, wewangsalan kakeniang  antuk  2  imba,  tetingkesan
kakeniang  antuk  8  imba  lan  sesawen  taler kakeniang  antuk  8  imba.  Basita  paribasa sane nenten kapolihang ring pupulan satua bawak Kacunduk ring besakih puniki inggih punika  cecimpedan,  sesapan,  sloka  lan peparikan.
Sinalih  tunggil  basita  paribasa  sane nenten wenten ring satua bawak Kacunduk ring  Besakih  inggih  punika  cecimpedan. Soroh  cecimpedan  nenten  wenten  ring kria sastra  satua  bawak  saduaning  sakadi teori cecimpedan punika ketah kaanggen pangulir  budi  olih  anak  alit-alit  sane madaging  pitaken-pitaken.  Punika  taler soroh  peparikan  sane  arang  kapanggihin ring  sajeroning  kria  sastra modern sakadi satua  bawak.  Peparikan  puniki  ketah kapanggih  ring  sesolahan  jejangeran  sane marupa pantun tur  katembangang  sakadi tembang macepat. Indike puniki anut sakadi penampen  Ginarsa  (2009:  26),  cutetnyane teges  ring  peparikan  sampun  megingsiran inggih punika pinaka tembang sane kaketus saking  kekawin  miwah  katembangang nganggen tembang-tembang macepat. Yening  anutin  antuk  murda-murda  satua bawak Kacunduk ring Besakih sane katilikin dagingnyane  makehan  bebaosan  sadina- dina  sane  arang  nganggen  basita  paribasa sakadi  cecimpedan,  sesapaan,  sloka  lan peparikan.  Makehan  bebaosan-bebaosan ring  pupulan  satua  bawak  Kacunduk  ring Besakih  puniki  nganirgamayang  parisolah jadma  sane  kasaihang  antuk  kahanan piranti,  beburon  miwah  palemahan.    Indike punika  prasida  nyutetang  kawentenan basita  paribasa  sane  makeh  ring  pupulan satua  bawak  Kacunduk ring  Besakih  puniki soroh  sesonggan  sane  kasinahang  antuk plekutus imba.
Ring ajeng sampun kasinahang makudang-  kudang  basita  paribasa  sane ring aab mangkin sampun arang kapanggihin  parajanane  sane  nganggen basita paribasa ri kala mabebaosan.  Basita paribasa  ring  ajeng  kaanggen  ri  sajeroning kria sastra sane sumingkin arang kapanggih.  Parajanane  sakadi  mangkin akehan  seneng  sareng  parindikan  sane to the  point utawi  nenten  seneng  sue-sue  ri tatkala mabebaosan. Napi malih kasarengin antuk Ilmu  Pengetahuan  lan  Teknologi (IPTEK)  sane  ngancan  nglimbak  ring kauripan.  Basita  paribasa  pastika  ngancan
rered kawentenannyane saduaning mabebaosan  nganggen  basita  paribasa nyinahang  raos  sane  kantun  makulit  sane meweh karesepang tur wenten tata kramanyane. Pupulan satua bawak Kacunduk  ring  Besakih  puniki  prasida ngunggahang bebaosan-bebaosan nganggen  basita  paribasa  sane  mapikenoh ring  kawentenan  basita  paribasa.  Ring  aab sane  arang  nganggen  basita  paribasa puniki, pupulan satua bawak Kacunduk ring Besakih  puniki  kacutetang  madaging  nem dasa  siki  imba  basita  paribasa  sakadi pikolih ring ajeng.
Tetilik  wangun intrinsik lan  basita paribasa sajeroning karya sastra sujatinnyane  sampun  kalaksanayang  olih panilik  lianan.  Mawit  saking  kawentenane punika panilik nyaihang pikolih lan tetepasan  tetilik  puniki  sareng  tetilik  panilik lianan,  sakadi:  (1)  tetilik  A.A  Raka  Adi Suryawati ”Seseleh  Wangun  Intrinsik  lan Guna  Sarat  Paguron-guron  ring  Pupulan Cerpen Jro Lalung Ngutah Kakawian I.B.W Widiasa  Keniten ”. Kapolihang  pitu  wangun intrinsik ,  dadosnyane  pateh  sareng  tetilik puniki.  Nanging  ring  sajeroning  nelatarang soroh-soroh  wangun intrinsik kasinahang durung  jangkep  pahannyane,  (2)  tetilik Gusti  Ayu  Era  Aryanti "Seseleh  Basita Paribasa  lan  Kawentenan  Guna  Sarat  ring Daging  Cakepan  Drama  Nang  Kepod Pakardin  Ketut  Aryana". Kapolihang  9 soroh  basita  paribasa,  dadosnyane  pateh sareng tetilik puniki nanging pahan sorohnyane matiosan.
Yening  kasaihang  sareng  tetilikan asoroh  A.  A  Raka  Adi  Suryawati  (2016) sane  pateh  nilikin  wangun intrinsik prasida kawedarang  pabinayannyane  sakadi:  (1) tetilik  puniki  nyinahang  rerawatan  sane tatas  kakepah  dados  tiga  inggih  punika rerawatan  genah,  galah  lan  kahanan nanging  ring  tetilik  Raka  Adi  Surya  wantah nepasin  indik  rerawatan  genah  kemanten, (2)  tetilik  puniki  nyinahang  pragina  sane kakepah  dados  tiga  pahan  inggih  punika pragina  dharma,  adharma  lan  pewantu nanging  ring  tetilikan  Raka  Adi  Surya nenten  katatasang  indik  soroh  pragina punika. Tetilikan sane kasaihang selanturnyane inggih punika tetilikan saking Gusti  Ayu  Era  Aryanti  (2015)  sane  pateh nilikin indik basita paribasa prasida
kawedarang  pabinayannyane  sakadi:  (1) tetilikan  puniki  mikolihang  9  soroh  basita paribasa  pateh  sakadi  tetilikan  sane kasaihang  nanging  pahannyane  matiosan, (2)  tetilik  puniki  mikolihang  61  imba  basita paribasa  nanging  ring  tetilikan  Gusti  Ayu Era  Aryati  wantah  mikolihang  40  imba basita  paribasa.  Punika  pabinayannyane sasampunne kasaihang.

## PAMUPUT
Manut  pikolih  lan  tetepasan  tetilik sane  sampun  katlatarang, data-data sane sampun  kapolihang  nganggen  kramaning dokumentasi lan  nganggen  piranti  kartu data. Antuk  punika  prasida  kacutetang wangun intrinsik ring  pupulan  satua  bawak Kacunduk  ring  Besakih  pikardin  I  Gusti Gede  Djelantik  Santha  wenten  pitu  sakadi: 1)  unteng,  (2)  lelintihan  carita,  (3)  pragina, (4)  rerawatan,  (5)  genah  linggih  sang pangawi,  (6)  paribasa  ,  lan  (7)  piteket. Wenten  lelima  satua  bawak  sane  katilikin inggih  punika  satua  bawak  sane  mamurda Alpaka  Nilar  Sentana,  Jatu  Karma,  Kehkeh Siap,  Nyelsel  Raga  lan  Pager  Neda Tetanduran.  Saking  lelima  murda  satua bawak  sane  katilikin  makasami  madue wangun intrinsik sane jangkep.
Basita  paribasa  sane  wenten  ring pupulan  satua  bawak  Kacunduk  ring Besakih  puniki  inggih  punika  wenten  9 soroh  basita  paribasa  saking  13  soroh basita  paribasa  sane  kaanggen  ring  sepat siku-siku.  Taler  indik  akehnyane  kakeniang antuk  61  imba.  Basita  paribasa  punika sakadi:  bebladbadan  kakeniang  3  imba, raos  ngempelin  kakeniang  siki  imba, sesawangan  kakeniang  15  imba,  patpat imba kakeniang ring sesimbing, sesenggakan kakeniang 2 imba, sesonggan kakeniang 18 imba, wewangsalan kakeniang  antuk  2  imba,  tetingkesan kakeniang  antuk  8  imba  lan  sesawen  taler kakeniang  antuk  8  imba.  Dadosnyane, basita  paribasa  soroh  sesonggan  sane pinih  akeh  kapikolihang  ring  pupulan  satua bawak  Kacunduk  ring  Besakih.  Basita paribasa  sane  nenten  kapolihang  ring pupulan  satua  bawak  Kacunduk  ring besakih  puniki  inggih  punika  cecimpedan, sesapan, sloka lan peparikan.
Piteket  ring  sajeroning  tetilik  puniki inggih  punika:    (1)  mangda  prasida kaanggen  dasar  ring  sajeroning  pangresep indik  wangun intrinsik ring  sajeroning  kria sastra  utamannyane  ring  satua  bawak,  (2) mangda  prasida  dados  dasar  ri  tatkala pacang  nincapang  kawagedan  indik  basita paribasa  sane  kasurat  ring  kria  sastra utamannyane ring satua bawak, (3) majeng ring panilik lianan mangda sida nglimbakang  malih  indik  daging  tetilikan sane  mapaiketan  sareng  wangun intrinsik lan  basita  paribasa  ring  kria  sastra  satua bawak.

## KAPUSTAKAAN
Arikunto, Suharismi. 1998. Prosedur Penelitian Suatu Pendekatan Praktek . Jakarta: Rineka Cipta.
Djelantik  Santha,  I  Gusti  Gede.  2015. Kacunduk  ring  Besakih .  Tabanan:
Pustaka Ekspresi. Gautama, Wayan Budha. 2007. Kesusastraan Bali. Cakepan Panuntun  Malajahin  Kesusastraan Bali . Gianyar: Paramita Surabaya.
Ginarsa,  Ketut.  2009.  Paribasa  Bali. Singaraja: CV. Kayumas Agung
Merta, Putu Ngurah  dkk. 2002. Mustikaning Basa  Bali. Singaraja  :Universitas Pendidikan Ganesha.
Putera,  Zulfaisal.  2006. Penulisan  Cerpen . Saatnya Menjadi Dewa. http://zulfaisalputera_wordpress.com diakses pada tanggal 9 Januari 2017.
Simpen AB, Wayan. 1980. Basita Paribasa . Denpasar: Upada Sastra.
Suroto.  1989. Apresiasi  Sastra  Indonesia. Jakarta: Erlangga.
Tarigan,  Henry  Guntur.  1984. Prinsip- prinsip  Dasar  Sastra .  Bandung: Angkasa.
Tinggen,  I  Nengah.  1988 .  Aneka  Rupa Paribasa Bali . Singaraja: Rikha
Dewata
Warsito,  R.  H.  2012.  Sisiologi:  Sejarah,
Teori  dan  Metodologi.  Yogyakarta: Pustaka Pelajar.